Apies van kant gemaak ná ongelukArgieffoto (Foto: André Ueberbach via Wikimedia Commons) Drie apies wat ontsnap het toe ŉ vragmotor met 100 apies in Pennsilvanië, VSA, in ŉ ongeluk betrokke was, is van kant gemaak. Die Amerikaanse sentrum vir siektebeheer en -voorkoming het aan die media gesê dat die apies van kant gemaak is. Volgens The Guardian het die sentrum nie uitgebrei oor die rede waarom die apies van kant gemaak moes word nie. Die apies het Vrydag in New York aangekom en is oorspronklik van Mauritius. Die diere is per vragmotor na ŉ laboratorium geneem waar hulle in kwarantyn sou verkeer. Maroela Media het vroeër berig die vragmotor met die makaak-apies, onderweg na die laboratorium, het Vrydagmiddag in Danville, Pennsilvanië, teen ŉ vullisverwyderingsvoertuig gebots. Vier apies het van die ongelukstoneel in die omliggende gebied ontsnap en ŉ soektog is van stapel gestuur. Die vier apies is teen Saterdagaand almal opgespoor. Makaak-ape – ook bekend as langstert-makake – is in aanvraag vir navorsing oor entstowwe teen virusse.